中隠庵
作者：趙德孺
朝代：宋

paragraphs: 在昔避世賢，隠居豈自喜。
甘守西山餓，清洗潁陽耳。
一旦事高尚，萬古激貪鄙。
孰謂樂山林，便可輕朝市。
竊笑效顰人，不知捧心美。
妄將凡庸姿，敢希明哲軌。
盜此嘉遯名，紛若干時子。
仕途指捷徑，矯僞汙青史。
聖朝揚仄陋，采錄無遐邇。
不遺下體葑，况乃中鄉芑。
多士生此時，貧且賤焉恥。
夢自傅巖來，獵從渭濱起。
隠君聞此風，翻然烏可已。
聊爲知者道，庶達名菴旨。